KIRJALLINEN KYSYMYS E-1601/99 esittäjä(t): Klaus-Heiner Lehne (PPE-DE) komissiolle. EY:n televisiodirektiivin täytäntöönpano-osavaltioiden välinen sopimus.



Virallinen lehti nro 170 E , 20/06/2000 s. 0048 - 0049



KIRJALLINEN KYSYMYS E-1601/99 esittäjä(t): Klaus-Heiner Lehne (PPE-DE) komissiolle (15. syyskuuta 1999) Aihe: EY:n televisiodirektiivin täytäntöönpano-osavaltioiden välinen sopimus Direktiivillä 97/0036/EY((1)) muutetun televisiodirektiivin 89/0552/ETY((2)) 10 artiklan 1 kohdassa vaaditaan mainonnan ja ohjelmien selvää erottamista toisistaan. Tämä periaate mainonnan ja ohjelmien erottamisesta on nykyisin sisällytetty myös Saksan yleisradiota koskevaan lainsäädäntöön. Sama periaate vahvistetaan vuodelta 1997 peräisin olevan osavaltioiden välisen yleisradiotoimintaa koskevan kolmannen sopimuksen 7 §:n 4 kohdassa. Parhaillaan valmistellaan uutta osavaltioiden välistä sopimusta yleisradiotoiminnasta. Saksan osavaltioiden pääministerit hyväksyivät 24.6.1999 luonnoksen neljänneksi yleisradiotoiminnan muutosta koskevaksi sopimukseksi. Kaikkien 16 osavaltion valtiopäivien on nyt ratifioitava tämä sopimus, jonka on määrä tulla voimaan 1.4.2000. Sopimustekstiin lisättiin uusi 7 §:n 4 kohta, joka kuuluu seuraavasti: Lähetyksen osittainen käyttö mainontaan on sallittua, kun mainonta erotetaan optisesti selvästi muusta ohjelmasta ja on tunnistettavissa mainonnaksi. Sopimuksen 7 §:n 4 kohta sallii siten sen, että lähettäjä jakaa kuvaruudun samanaikaisesti ohjelmaan ja mainosikkunaan. Sama pätee nk. virtuaalimainontaan. Tässä on kyse teknisestä mahdollisuudesta muuttaa kuvaa jälkeenpäin niin, että kuvaan joko syötetään kokonaisia mainoksia tai jo olemassa olevaa mainosta muutetaan. Yleisradiotoiminnan muutosta koskevan osavaltioiden välisen sopimuksen 7 §:n 6 kohdan on määrä mahdollistaa virtuaalimainonnan sisällyttäminen lähetyksiin sillä edellytyksellä, että kyseisen lähetyksen alussa ja lopussa mainitaan tästä ja että ao. mainoksella korvataan lähetykseen joka tapauksessa sisältynyt mainonta. Edellä mainittu herättää seuraavat kysymykset: 1. Katsooko komissio, että EY:n televisiodirektiivin 10 artiklaa loukataan, kun sallitaan mainosten ja ohjelman samanaikainen lähettäminen ja kun ne erotetaan toisistaan vain eri tiloiksi kuvaruudussa? 2. Katsooko komissio, että virtuaalimainonnan salliminen on EY:n televisiodirektiivin mukaista? 3. Tunteeko komissio ne lausunnot, jotka johtivat tähänastisen oikeuskäsityksen muutokseen, jonka mukaan mainontaa ja ohjelmia ei ole pakko erottaa toisistaan ajallisesti? 4. Mistä lausunnoista on kyse? 5. Mitä mieltä komissio on 1.4.2000 Saksassa voimaan tulevaan yleisradiotoiminnan muutosta koskevaan sopimukseen suunnitelluista muutoksista? (1) EYVL L 202, 30.7.1997, s. 60. (2) EYVL L 298, 17.10.1989, s. 23. Viviane Redingin komission puolesta antama vastaus (27. lokakuuta 1999) 1. Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annettua neuvoston direktiiviä 89/0552/ETY on muutettu Euroopan parlamentin ja neuvoston 30 päivänä kesäkuuta 1997 antamalla direktiivillä 97/0036/EY. Direktiivin 10 artiklan 1 kohdassa todetaan, että televisiomainonnan ja teleostoslähetysten on oltava helposti tunnistettavissa, ja ne on pidettävä selvästi erillään muista ohjelmapalveluista optisin ja/tai akustisin keinoin. Tämä kattaa myös tilanteet, joissa ohjelmaa ja televisiomainoksia lähetetään yhtäaikaa. Kuvaruudun osittainen käyttö mainontaan on sallittua ainoastaan, jos mainonta on helposti tunnistettavissa mainonnaksi ja selvästi erotettu muusta ohjelmasta. On itsestään selvää, että tällaisen mainonnan on täytettävä kaikki direktiivissä televisionmainonnalle asetetut vaatimukset ja erityisesti 11 ja 18 artiklassa asetetut aikarajoitukset. 2. Ns. virtuaalimainontaa ei ole kielletty direktiivissä. Direktiivi kattaa kaikki televisiomainonnan muodot. Direktiivin 1 artiklan c kohdassa todetaan, että mainonnalla tarkoitetaan direktiivissä: kaikenlaista [...] ilmoitusta, jonka julkinen tai yksityinen yritys lähettää maksua tai muuta vastiketta vastaan. Direktiivi kattaa myös televisio-ohjelmien sponsoroinnin, jolle on asetettu erityisiä vaatimuksia. Virtuaalimainonta on suhteellisen uusi ilmiö, joka tapauksen mukaan voidaan katsoa joko televisiomainonnaksi tai sponsoroinniksi. Piilomainonta on kielletty direktiivin 10 artiklan 4 kohdassa. Kun otetaan huomioon se, että virtuaalimainonta tarjoaa erittäin monenlaisia mahdollisuuksia ja televisiolähetystoiminnan harjoittajien toimintatavat ovat tältä osin vasta kehittymässä, virtuaalimainonnan oikeudellisia vaikutuksia direktiivin suhteen voidaan arvioida vain tapauskohtaisesti. 3.4. Muutetun direktiivin mukaan mainosajan ja ohjelma-ajan erottaminen toisistaan ei ole pakollista. Direktiivin 10 artiklan 1 kohdassa edellytetään ainoastaan, että mainokset ja ohjelma erotetaan toisistaan optisin tai akustisin keinoin. Komissio ei ole tietoinen kysyjän tarkoittamista asiantuntijalausunnoista. 5. Muutetun direktiivin 89/0552/ETY 27 artiklan mukaan jäsenvaltioiden oli saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään 30. joulukuuta 1998 ja ilmoitettava tästä komissiolle. Saksa ei ole ilmoittanut komissiolle saattaneensa voimaan kaikki direktiivin täytäntöönpanemiseksi tarvittavat säännökset. Komissio ei myöskään ole saanut mitään muita tietoja, joiden perusteella se voisi olettaa, että säännökset on virallisesti saatettu voimaan. Tämän vuoksi komissio on lähettänyt Saksalle perustellun lausunnon. Komissio ei näin ollen voi arvioida Saksan osavaltioiden väliseen lähetystoimintaa koskevaan sopimukseen mahdollisesti tehtyjä muutoksia.